Mmagauta o ile a lemoga gore o hutšwe dibenyabenyane le tše dingwe tša bokgabo. Tselapedi a mmea pelo ka go re o tla mo rekela tše dingwe. Madulo ya napa ya ba gona Ntšwelemotse. Mošomong ba ya le go boa ka koloi. Sefularo a lemoga gore go ka se be bonolo go bolela le Tselapedi ka lebenkeleng. A bona gape go se bonolo go rwala mageu ka phafana go mo išetša ona lebenkeleng. Le gona go hwetša Mmagauta le go mo hlokofatša go be go se bonolo ka gore ba be ba sa ngwathelane dijo. A šidiša hlogo ya palelwa ke go mo tlela le tharollo ya bothata bjo. Sebata se bohlale ke motho. Sefularo o ile a elelwa gore ge motho a nyaka go swara kgogo gabonolo o e tšhelela mabele gomme ya re e sa holofetše go thobola dithoro, a e phuthusetša, ya napa ya felelwa ke bophelo.